stanford-oval/wikipedia huggingface dataset:
ארתור מיין
ביוגרפיה > פרישתו, מותו ומורשתו

בעקבות פרישתו השנייה מן החיים הפוליטיים, שב מיין לעסוק בעריכת דין בטורונטו. ארתור מיין מת מאי-ספיקת לב בגיל 86 ב-5 באוגוסט 1960. הוא נטמן בבית הקברות שבסנט מרי שבאונטריו, ליד מקום הולדתו. תקופת פרישתו הייתה הארוכה ביותר מכל ראשי ממשלת קנדה, 33 שנים ו-315, עד שבינואר 2014 עקף אותו ג'ון קלארק.
ב-1961 הוציא דואר קנדה בול הנושא את דמותו. באותה שנה הוא הוסף לרשימת האישים בעלי חשיבות היסטורית לאומית של מועצת האתרים ההיסטוריים של קנדה. על שמו נקראו בתי ספר בפרוטאג' לה פריירי ובסנט מרי, הר ברכס הרי קריבו שבקולומביה הבריטית, אי בצפון-מערב נונאווט, ספרייה ואחד מבנייני הממשלה בטורונטו וגנים בסטרטפורד שבאונטריו.
הפרופסור לחינוך מאוניברסיטת וינדזור, אונטריו, לארי א. גלספורד, סיכם את דמותו של מיין: "ברשימה שלי בה דירגתי את ראשי ממשלת קנדה על פי הישגיהם בתקופת כהונתם, ארתור מיין לא מדורג במקום גבוה".
בשנת 1925 אמר מיין שהתוצאה המבורכת ביותר של מלחמת העולם הראשונה הייתה הצהרת בלפור.
הערות שוליים

↑  Prime Minister for Canada on Hebrew University, פלסטיין בולטין, 6 במאי 1925
| --- | --- |
בקרת זהויות :  NLI: 987007603885505171  BnF: cb166230930 (data)  GND: 11883911X  ISNI: 0000 0000 7373 6423  LCCN: no2009157896  NLA: 35667196  RERO: 02-A009616826  SNAC: w65x3rwk  SUDOC: 182688836  Trove: 1033945  VIAF: 32793719   WorldCat (עם VIAF): 32793719
אצטדיון סיטי אוף מנצ'סטר

| --- | --- |


 שמות קודמים:  סיטי אוף מנצ'סטר
 כתובת:  Alan Turing Way, Manchester M11 3JB 
 מיקום:  מנצ'סטר שבאנגליה
 קואורדינטות:  53°28′59″N 2°12′01″W﻿ / ﻿53.483055555556°N 2.2002777777778°W﻿ / 53.483055555556; -2.2002777777778
 תקופת הפעילות:  25 ביולי 2002 (אתלטיקה)   10 באוגוסט 2003 (כדורגל) – הווה
 הורחב:  2014-2015
 עלות הבנייה:  110 מיליון לירות שטרלינג
 בעלים:  מועצת העיר מנצ'סטר
 מפעיל:  מנצ'סטר סיטי
 משטח:  דשא
 אדריכל:  KSS Design Group, פופולוס 
 קבוצות:  מנצ'סטר סיטי (מאז 2003)
 מושבים:  55,097
 ממדי משטח:  106.571 × 71 מטרים
 אתר רשמי
  מפת מיקום  מפה מפורטת   (למפת מנצ'סטר מוגדלת) אצטדיון סיטי אוף מנצ'סטר(למפת מנצ'סטר רגילה) אצטדיון סיטי אוף מנצ'סטר  he tabBackground:;tabBorder:#aaa;defaultTab:0;
 
אצטדיון סיטי אוף מנצ'סטר (באנגלית: City of Manchester Stadium), הקרוי מטעמים מסחריים אצטדיון איתיחאד הוא מתקן ספורט במנצ'סטר שבאנגליה. ייעודו המקורי של האצטדיון היה לארח חלק מאירועי אולימפיאדת 2000, אך העיר מנצ'סטר לא הצליחה לזכות במכרז של הוועד האולימפי הבינלאומי והתוכנית נגנזה. מטרתו החדשה הייתה לשמש כאצטדיון עבור משחקי חבר העמים הבריטי בשנת 2002, ועלותו הייתה 110 מיליון לירות שטרלינג. לאחר המשחקים שונה הייעוד של המתקן לאצטדיון כדורגל, שהחל לשמש את מנצ'סטר סיטי כאצטדיון בית לאחר המעבר ממיין רואד ביולי 2003 והחתימה על חוזה חכירה ל-250 שנים.
האצטדיון בנוי משני מפלסי יציעים המקיפים אותו ויוצרים צורת טבעת, וכן מפלס מושבים שלישי מעל שני המפלסים התחתונים, כאשר היציע הצפוני כולל שני מפלסים בלבד. תכולת האצטדיון היא 55,097 מקומות, ונכון לשנת 2015 הוא החמישי בגודלו בפרמייר ליג, והעשירי בגודלו בממלכה המאוחדת כולה. ב-14 במאי 2008 נערך בו גמר גביע אופ"א.
מבנה ומתקנים

פנים האצטדיון הוא בצורת קערה סגלגלה רציפה, עם שלוש טבעות מושבים בצדדים ושתי טבעות מושבים בקצות האצטדיון. בעוד שטבעות המושבים הרגילות הם רציפות, כל אחד מצדדי האצטדיון מכונה בשם אחר. בתקופה הראשונה שלאחר בניית האצטדיון כל הצדדים כונו לפי כיוון מסוים (היציע הצפוני והיציע הדרומי עבור הקצוות, היציע המזרחי והיציע המערבי עבור הצדדים). בפברואר 2004 שונה שמו של היציע המערבי ליציע קולין בל, על שמו של שחקן העבר של המועדון. החל משנת 2003 היציע הדרומי נקרא יציע Key 103 בעקבות הסכם חסות, אם כי שם זה אינו מקובל על האוהדים. חלק מהיציע הצפוני מכונה יציע המשפחה, והוא שמור לאוהדים המגיעים למשחקים עם ילדיהם. היציע המזרחי מכונה באופן לא רשמי קיפאקס, על שמו של היציע התואם במיין רואד. אוהדים של מועדונים אחרים המגיעים לאצטדיון מקבלים כרטיסים לחלק מהיציע הדרומי. מסביב לאצטדיון יש 68 תאים פרטיים, הממוקמים לאורך כל היציעים מלבד הדרומי. תכולת התאים ביציע המזרחי וביציע המערבי היא עשרה אנשים, ואילו תכולת התאים ביציע הצפוני היא שמונה אנשים.
גג האצטדיון הוא בצורת טורוס, והוא תלוי על כבלים הנמתחים משמונה מגדלים שדרכם ניתן לגשת אל המושבים העליונים. באזורים הפינתיים שבהם אין מושבים יש רפפות ניידות, המאפשרות לאוורר את המגרש. הכניסה לאצטדיון היא באמצעות כרטיסים המצוידים בטכנולוגיית RFID. למערכת המותקנת באצטדיון יש יכולת להתמודד עם עד 1,200 אנשים בכל הכניסות. מתחת לאצטדיון נבנתה מנהרת שירות שדרכה נעים כלי רכב של שירותי החירום, והמאמן של המועדון המתארח באצטדיון יכול להיכנס ישירות דרכה. בתוך האצטדיון יש שש מסעדות, כאשר ניתן להשקיף על המגרש מתוך שתיים, בנוסף למספר חדרי ועידות. לאצטדיון יש היתר שלפיו ניתן לערוך בו טקסי חתונה.
גודל המגרש באצטדיון הוא לפי התקנות של אופ"א (105 על 68 מטרים), והוא מורכב מדשא טבעי בתוספת חיזוק של סיבי דשא מלאכותיים. באצטדיון יש 218 זרקורים שכל אחד צורך כ-2,000 ואט.
האזור שוכן במרכזו של אזור המכונה "ספורטסיטי", הכולל גם מספר מתקני ספורט נוספים. בסמוך לאצטדיון נמצא אצטדיון האתלטיקה האזורי. תכולתו של אצטדיון האתלטיקה היא 6,178 צופים, והוא משמש מגרש חימום בזמן משחקי חבר העמים ומגרש הבית של קבוצת המילואים של מנצ'סטר סיטי. המנצ'סטר ולודרום ומרכז הסקווש הלאומי שוכנים במרחק קצר מהאצטדיון. בחזית האצטדיון נבנה הפסל הגבוה ביותר במדינה, B of the Bang, כהנצחה להישגים במשחקי חבר העמים בשנת 2002. בספטמבר 2006 קיבלה הנהלת המועדון היתר לבנות בסמוך לאצטדיון טורבינת רוח בגובה 85 מטרים. הטורבינה תוכננה על ידי נורמן פוסטר, ותפקידה הוא לספק חשמל לאצטדיון ולבתים הסמוכים. בזכות כך הסיטי אוף מנצ'סטר הוא האצטדיון הראשון בעולם המספק באופן עצמי את צריכת החשמל שלו.
האצטדיון זכה במספר פרסי עיצוב, כולל פרס עבור העיצוב הכוללני מטעם המכון המלכותי לאדריכלים בריטיים בשנת 2004, ופרס המבנה המיוחד מטעם המכון למהנדסי מבנים בשנת 2003.
תחבורה

באתר האצטדיון עצמו יש 2,000 מקומות חנייה, ו-8,000 מקומות נוספים באזור שמסביבו מסופקים על ידי עסקים מקומיים ובתי ספר העובדים בשיתוף פעולה עם המועדון.
בשנת 2013 נפתחה תחנת רכבת קלה של מנצ'סטר מטרו-לינק בצמוד למתחם, ונקראת Etihad Campus tram stop. בזמן אירועים הקו מתוגבר. תחנת הרכבת הכבדה מנצ'סטר פיקדילי, שדרכה עוברות רכבות מלונדון, ברמינגהאם ואדינבורו, שוכנת במרחק חצי שעה של הליכה מהאצטדיון.
קונצרטים

מלבד משחקי עונת הכדורגל נערכים באצטדיון גם קונצרטים, והוא אחד ממתקני המופעים המוזיקליים הגדולים ביותר במדינה כיוון שתכולתו עבור הופעות היא 60,000 צופים. הקונצרט הראשון נערך על ידי הלהקה רד הוט צ'ילי פפרז ב-2004, ושנה אחת לאחר מכן הופיעה באצטדיון להקת אואזיס. לעיתים קרובות נערכים באצטדיון אירועי קיץ כגון תחרויות אגרוף. בשנת 2008 בוצעו בדשא מספר תיקונים בעקבות הופעה של בון ג'ובי. כתוצאה מהתיקונים הללו נאלץ המועדון לנהל את משחק סיבוב המוקדמות של גביע אופ"א ב-31 ביולי 2008 באצטדיון של בארנסלי. לאחר מכן הוכרז כי באצטדיון לא ייערכו קונצרטים נוספים, אולם אלו המשיכו להתקיים באצטדיון בסופו של דבר.
לקריאה נוספת

The Phaidon Atlas of Contemporary World Architecture - Comprehensive Edition. Phaidon Press. ISBN 0714843121
The Phaidon Atlas of Contemporary World Architecture - Travel Edition. Phaidon Press. 2005. ISBN 0714844500
הערות שוליים

↑  כריס ביילי, Why Blues must cash in on name game, מנצ'סטר איבנינג ניוז, 8 בנובמבר 2006
↑  כתבה בעיתון אינדפנדנט
1 2  מידע באתר משחקי חבר העמים הבריטי 2002
↑  כתבה באתר ה-BBC
↑  מידע באתר התאחדות הכדורגל האנגלית
↑  כתבה במנצ'סטר איבנינג ניוז
↑  Middle East - המזרח התיכון באנגלית. ראו גם כתבה ב-BBC
↑  כתבה בדיילי מירור
↑  כתבה במנצ'סטר איבנינג ניוז
↑  מנצ'סטר סיטי תהפוך את "אתיחאד" למגרש השני בגודלו בפרמיירליג, באתר גלובס, 11 באוקטובר 2013
↑  מידע באתר HP‏
↑  כתבה במנצ'סטר איבנינג ניוז
↑  מידע באתר הרשמי של המועדון
↑  כתבה באתר ה-BBC
| --- | --- |
בקרת זהויות :  MusicBrainz: edcd12f8-84cc-49b8-8a88-4919b5acc313  VIAF: 316747010   WorldCat (עם VIAF): 316747010 
האצטדיון בזמן משחקי חבר העמים
האצטדיון בזמן משחק
ה-B of the Bang
מבט מרחוק על האצטדיון
דרך ג'ו מרסר המובילה אל האצטדיון
משחקי החורף האולימפיים

הלפיד האולימפי באולימפיאדת ונקובר (2010)
"משחקי החורף האולימפיים" או בקיצור "אולימפיאדת החורף" הם המקבילה החורפית ל"אולימפיאדה". משחקים אלה כוללים ענפי ספורט חורף – ענפי ספורט הנערכים על שלג או על קרח – כגון הוקי קרח, החלקה על קרח או סקי. בדומה למשחקי הקיץ האולימפיים נערכים גם משחקי החורף אחת לארבע שנים אך בשונה מהם נערכים בהם רק ענפי ספורט חורפיים בעוד שבמשחקי הקיץ נערכים גם משחקים לא עונתיים שהם לא בהכרח קיציים.
היסטוריה

כאשר הוועד האולימפי הבין-לאומי החליט בשנת 1894 על חידוש המשחקים האולימפיים, בין ענפי הספורט שהוצעו היה החלקה על קרח, אך רק באולימפיאדת לונדון (1908) נערכו לראשונה תחרויות בענף זה.
בשנת 1911 הציע הרוזן האיטלקי אוג'ניו ברונטה ד'אסוקס לערוך שבוע שלם של משחקי חורף כחלק מאולימפיאדת סטוקהולם (1912). מארגני אולימפיאדת סטוקהולם התנגדו לרעיון זה, מתוך חשש שאירוע כזה יתחרה במשחקים הנורדיים שנערכו כל ארבע שנים בארצות הנורדיות. רעיון זה עלה שוב לקראת המשחקים האולימפיים של 1916 שהיו אמורים להיערך בברלין, אולם בוטלו בשל מלחמת העולם הראשונה.
באולימפיאדת אנטוורפן נערכו תחרויות בהחלקה על קרח ובהוקי קרח.
בשנת 1921 הוחלט שמארגני האולימפיאדה הבאה, בצרפת בשנת 1924, יקדישו שבוע נפרד לתחרויות חורף. בשל הצלחתו של שבוע זה (למעשה נמשכו התחרויות 11 ימים) החליט הוועד האולימפי בשנת 1925 לערוך כל ארבע שנים משחקי חורף נפרדים, וב-1926 החליט הוועד האולימפי כי תחרויות החורף שנערכו בשאמוני בצרפת ב-1924 ייחשבו בדיעבד כאולימפיאדת החורף הראשונה. ההחלטה הזו הייתה בין הגורמים העיקריים לפרישתו בשנת 1925 של מייסד התנועה האולימפית, הברון פייר דה קוברטן, שהתנגד למשחקי החורף בטענה שבמשחקים האולימפיים ביוון העתיקה לא היו משחקים כאלה.
בתחילה נמסר אירוח משחקי החורף לאותה מדינה שבה נערכו משחקי הקיץ באותה שנה, במידה שהתנאים הגאוגרפיים והאקלימיים שלה איפשרו קיום של תחרויות ספורט החורף. כך התקיימו משחקי החורף ב-1932 בלייק פלאסיד בארצות הברית וב-1936 בגרמיש-פרטנקירכן בגרמניה. ב-1928 וב-1948 התקיימו משחקי החורף בסנט מוריץ בשווייץ, כיוון שהולנד והממלכה המאוחדת לא יכלו לארח אותם. החל מ-1952 העיר המארחת של משחקי החורף נבחרת בנפרד מהעיר שבה מתקיימים משחקי הקיץ, ולא קרה מאז שמשחקי החורף והקיץ נערכו באותה מדינה באותה שנה, או בהפרש של שנתיים.
החל מ-1994 משחקי החורף אינם נערכים באותה שנה של משחקי הקיץ אלא בשנה השנייה שלאחר האולימפיאדה הקודמת. הדבר השתנה באולימפיאדת החורף בבייג'ינג. בגלל דחייתה של אולימפיאדת הקיץ של טוקיו בשנה, בין אולימפיאדת החורף לאולימפיאדת הקיץ הייתה מרווח של חצי שנה בלבד.
אירוח המשחקים

לפי הוועד האולימפי הבין-לאומי, על העיר המארחת לאולימפיאדת החורף להיות אחראית על הקמת פונקציות ושירותים לכל ההיבטים של המשחקים. בשל העלות של אירוח המשחקים, רוב הערים המארחות לעולם אינן משיגות רווח על ההשקעה שלהן. לדוגמה, אולימפיאדת טורינו (2006), עלתה 3.6 מיליארד דולר. לשם השוואה, אולימפיאדת נאגנו (1998), עלתה 12.5 מיליארד דולר. מארגני משחקי נאגנו טענו שעלות הקמת רכבת מהירה מטוקיו לנאגנו אחראית לתג המחיר הגבוה. הוועדה המארגנת קיוותה שהחשיפה שהתקבלה מאירוח אולימפיאדת החורף, והגישה המשופרת לנאגנו מטוקיו, יועילו לכלכלה המקומית בשנים שלאחר מכן. למעשה, כלכלתה של נאגנו אמנם חוותה פריחה פוסט-אולימפית במשך שנה או שנתיים, אך ההשפעות ארוכות הטווח לא התממשו כפי שצפו.
הסבירות לחוב כבד מהווה גורם מרתיע עבור ערים מארחות עתידיות, כמו גם הסיכוי הנמוך שתשתיות שהוקמו לשם המשחקים ישמשו את העיר המארחת לאחר סיום המשחקים. בניגוד למשחקי הקיץ, למשחקי החורף יש את הבעיה הנוספת של מיקום שקרוב לאתרי סקי איכותיים, הוועד האולימפי לא הסכים בעבר שתחרויות הסקי יתקיימו במרחק גדול מהעיר המארחת הראשית, בניגוד גדול למשחקי הקיץ, שבהם התקיימו תחרויות השיט במרחק גדול מהעיר המארחת של כמה מאות קילומטרים. הדרישה למיקום הררי פירושה גם שלעיתים קרובות יש לבנות אולמות לתחרויות באזורים מאוכלסים בדלילות עם צורך עתידי מועט באולמות גדולים בבתי המלון ובתשתיות הדרושות לכל המבקרים האולימפיים. עקב בעיות בעלויות של המשחקים, פחות ופחות ערים מוכנות לארח. גם למשחקי 2006 וגם ל-2010, שהתקיימו בטורינו הקרובה להרי האלפים וונקובר שקרובה להרי הרוקי, היו עלויות נמוכות יותר מאחר שכבר היו בערים הנ"ל תשתיות קיימות של אולמות מלונות ותחבורה. לעומת זאת, למשחקים בסוצ'י היו עלויות גבוהות שכן היה צורך לבנות את רוב התשתיות למשחקים.
הוועד האולימפי חוקק כמה יוזמות כדי להפחית את החששות הללו. ראשית, הוועדה הסכימה לממן חלק מהתקציב של העיר המארחת להקמת המשחקים. בנוסף, המדינות המארחות הכשירות מוגבלות לאלו שיש להן את המשאבים והתשתית לארח בהצלחה משחקים אולימפיים. לבסוף, כל עיר מארחת פוטנציאלית שמתכננת להציע מועמדות למשחקים נדרשת להוסיף "תוכנית מורשת" להצעתה, מתוך ראיה להשפעה הכלכלית והסביבתית ארוכת הטווח שתהיה לאירוח האולימפיאדה על האזור. כמו כן, החל מהמכרז לשנת 2022, הוועד האולימפי אפשר לערים לארח במרחק רב מאתרי הסקי שלהן.
משחקי החורף האולימפיים > אולימפיאדת שאמוני (1924)

משחקי חורף אלה נערכו בשאמוני שבצרפת בין 25 בינואר ל-5 בפברואר 1924.
השתתפו בהם 258 ספורטאים מ-16 מדינות שהתחרו ב-16 תחרויות.
משחקי החורף האולימפיים > אולימפיאדת סנט מוריץ (1928)

משחקי חורף אלה נערכו בסנט מוריץ שבשווייץ בין 11 ל-19 בפברואר 1928. המשחקים נערכו בשווייץ משום שבהולנד, שאירחה את משחקי הקיץ באמסטרדם באותה שנה, התנאים הגאוגרפיים והאקלימיים אינם מאפשרים תחרויות בספורט החורף.
משחקי החורף האולימפיים > אולימפיאדת לייק פלאסיד (1932)

כאשר משחקי החורף האולימפיים הגיעו לראשונה לצפון אמריקה בשנת 1932, השתתפו בהם פחות ספורטאים מאשר במשחקים של שנת 1928. המים נערכו בלייק פלאסיד בניו יורק, בין 4 ל-15 בפברואר 1928. בשל מזג האוויר החם הוארכו המשחקים ביומיים מהמתוכנן.
משחקי החורף האולימפיים > אולימפיאדת גרמיש פרטנקירכן (1936)

משחקי החורף של 1936 נערכו בעיר גרמיש פרטנקירכן בבוואריה שבגרמניה. המשחקים נערכו בין 6 ל-15 בפברואר 1936. במשחקים אלה נערכו לראשונה תחרויות סקי אלפיני, אולם לא הותר למדריכי סקי מהאלפים להשתתף בטענה שהם מקצוענים. בעקבות החלטה זו החרימו חלק מספורטאי שווייץ ואוסטריה את התחרויות.
משחקי החורף האולימפיים > אולימפיאדות החורף של 1940 ושל 1944

משחקי החורף של שנת 1940, אשר היו אומרים להיערך בסאפורו שביפן הועברו משם על ידי הוועד האולימפי בשל פרוץ מלחמת סין–יפן השנייה. גארמיש ופרטנקירשן התנדבו לערוך שוב את המשחקים האולימפיים, אולם משחקים אלה בוטלו בשל פרוץ מלחמת העולם השנייה, כמו גם משחקי החורף של 1944 שהיו אמורים להיערך בקורטינה ד'אמפצו באיטליה.
משחקי החורף האולימפיים > אולימפיאדת סנט מוריץ (1948)

אולימפיאדה זו נערכה בסנט מוריץ שבשווייץ בשל העובדה שהממלכה המאוחדת (שאירחה את משחקי הקיץ בלונדון באותה שנה) לא יכלה לקיים אותם בגלל התנאים הגאוגרפיים והאקלימיים. המשחקים נערכו בין 30 בינואר ל-8 בפברואר והשתתפו בהם ספורטאים מ-28 מדינות. יפן וגרמניה לא הוזמנו לתחרויות בשל אחריותן למלחמת העולם השנייה.
משחקי החורף האולימפיים > אולימפיאדת אוסלו (1952)

בשנת 1952 הגיעו משחקי החורף לראשונה לנורווגיה – הנחשבת מקום הולדת הסקי המודרני. על מנת לציין זאת הודלק הלפיד האולימפי באח שבביתו של חלוץ הסקי המודרני סונדרה נורדהיים. המשחקים נערכו באוסלו בין 14 ל-25 בפברואר.
משחקי החורף האולימפיים > אולימפיאדת קורטינה ד'אמפצו (1956)

משחקי החורף של 1956 נערכו בקורטינה ד'אמפצו שבאיטליה בין 26 בינואר ל-5 בפברואר. משחקי חורף אלה היו הראשונים ששודרו באמצעות הטלוויזיה. במשחקי חורף אלה השתתפה לראשונה ברית המועצות, וזכתה ביותר מדליות מכל משתתפת אחרת.
משחקי החורף האולימפיים > אולימפיאדת סקוואוו ואלי (1960)

משחקי חורף אלו נערכו באתר הנופש סקוואוו ואלי (Squaw Valley) ליד אגם טאהו שבקליפורניה שבארצות הברית.
המשחקים נערכו בין 18 ל-28 בפברואר.
משחקי החורף האולימפיים > אולימפיאדת אינסברוק (1964)

משחקי החורף של 1964 נערכו באינסברוק שבטירול, אוסטריה. בשל מזג האוויר והחוסר בשלג נאלץ הצבא האוסטרי להביא שלג ממקומות אחרים על מנת לאפשר את התחרויות.
משחקי החורף האולימפיים > אולימפיאדת גרנובל (1968)

משחקי החורף של 1968 נערכו בגרנובל שבצרפת. באולימפיאדה זו השתתפו לראשונה בנפרד גרמניה המזרחית וגרמניה המערבית (בשנים 1956–1964 הספורטאים מגרמניה השתתפו במשלחת משותפת).
משחקי החורף האולימפיים > אולימפיאדת סאפורו (1972)

משחקי החורף שנערכו בסאפורו שביפן ב-1972 היו הראשונים שנערכו ביבשת אסיה.
משחקי החורף האולימפיים > אולימפיאדת אינסברוק (1976)

המשחקים של שנת 1976 היו אמורים להיערך בדנוור, שבארצות הברית, אולם לאחר שתושבי העיר הצביעו בשנת 1972 נגד עריכת המשחקים בעירם, הוחלט שוב לערוך את המשחקים באינסברוק. בשל העובדה שהמשחקים נערכו בעיר זו בפעם השנייה, הודלקו שני לפידים אולימפיים.
משחקי החורף האולימפיים > אולימפיאדת לייק פלאסיד (1980)

משחקי החורף של 1980 נערכו בלייק פלאסיד שבמדינת ניו יורק בארצות הברית.
במשחקים אלה השתתפו ספורטאי סין העממית בפעם הראשונה. בעקבות החלטת הוועד האולימפי הבין-לאומי כי טאיוואן תשתתף תחת השם טייפה הסינית ולא תחת השם "סין" – החרימה טאיוואן את המשחקים.
משחקי החורף האולימפיים > אולימפיאדת סרייבו (1984)

משחקי החורף של 1984 נערכו בסרייבו שביוגוסלביה (כיום בוסניה-הרצגובינה).
משחקי החורף האולימפיים > אולימפיאדת קלגרי (1988)

משחקי החורף של 1988 נערכו בקלגרי שבקנדה. החל מאולימפיאדה זו נמשכים המשחקים 16 ימים (מ-2002 17 ימים) כמו משחקי הקיץ. בעקבות הארכה זו גדל בשיעור ניכר מספר התחרויות כדי למלא את הזמן.
משחקי החורף האולימפיים > אולימפיאדת אלברוויל (1992)

העיר המארחת של משחקי החורף של 1992 הייתה אלברוויל בצרפת, אך התחרויות נערכו באתרים שונים באזור סבואה עילית כאשר רק 18 מתוך 57 תחרויות נערכו באלברויל עצמה.
במשחקים אלה הופיעה גרמניה המאוחדת במשלחת אחת לראשונה מאז 1964. סלובניה וקרואטיה השתתפו לראשונה כמדינות עצמאיות, לאחר פרישתן מיוגוסלביה. המדינות הבלטיות (ליטא, לטביה, ואסטוניה) הופיעו במשלחות נפרדות לראשונה מאז מלחמת העולם השנייה, אך שאר הרפובליקות של ברית המועצות לשעבר עדיין השתתפו במשלחת אחת תחת השם הקבוצה המאוחדת.
משחקי החורף האולימפיים > אולימפיאדת לילהאמר (1994)

בשנת 1986 החליט הוועד האולימפי כי משחקי החורף האולימפיים ומשחקי הקיץ האולימפיים לא ייערכו באותה שנה. אולימפיאדת לילהאמר בנורווגיה הייתה הראשונה שנערכה בשנה שונה ממשחקי הקיץ.
השתתפו בהם לראשונה משלחות נפרדות מצ'כיה ומסלובקיה לאחר התפרקותה של צ'כוסלובקיה, ומשלחות נפרדות מהרפובליקות שהתפרקו מברית המועצות. במשחקים אלה יוצגה ישראל בפעם הראשונה על ידי מיכאל שמרקין בהחלקה אמנותית.
משחקי החורף האולימפיים > אולימפיאדת נאגנו (1998)

במשחקי חורף אלו השתתפו מעל 2,000 ספורטאים. המשחקים נערכו בנאגנו שביפן. ישראל השתתפה בפעם השנייה ושלחה 3 ספורטאים, כשאל שמרקין הצטרפו גלית חייט וסרגיי סחנובסקי בריקוד על קרח.
משחקי החורף האולימפיים > אולימפיאדת סולט לייק סיטי (2002)

משחקי החורף של שנת 2002 נערכו בסולט לייק סיטי שביוטה בארצות הברית. לפני פתיחת המשחקים התברר שאנשי עיריית סולט לייק סיטי שיחדו חלק מחברי הוועד האולימפי הבין-לאומי על מנת שהמשחקים ייערכו בעירם – דבר שהוביל להתפטרותם של חלק מחברי הוועד.
לישראל היו במשחקים אלו 5 נציגים: שני צמדים בריקוד על קרח ומחליקה על הקרח במסלול קצר. גלית חייט וסרגיי סחנובסקי רשמו את הישג השיא של ישראל עד כה כשסיימו במקום השישי.
משחקי החורף האולימפיים > אולימפיאדת טורינו (2006)

אולימפיאדת החורף ה-20 נערכה מ-10 בפברואר עד 26 בפברואר 2006 בעיר טורינו וב-6 מקומות נוספים במחוז פיימונטה באיטליה.
המשלחת הישראלית כללה 5 ספורטאים: שני צמדים בריקוד על קרח וגולש סקי. גלית חייט וסרגיי סחנובסקי, בפעם השלישית באולימפיאדה, סיימו במקום השמיני.
משחקי החורף האולימפיים > אולימפיאדת ונקובר (2010)

אולימפיאדת החורף ה-21 נערכה בין 12 בפברואר ל-28 בפברואר 2010 בוונקובר שבקנדה.
המשלחת הישראלית כללה 3 ספורטאים: צמד בריקוד על הקרח וגולש סקי אלפיני. הצמד אלכסנדרה ורומן זרצקי סיימו במקום העשירי בריקוד על קרח במסגרת ענף החלקה אמנותית.
משחקי החורף האולימפיים > אולימפיאדת סוצ'י (2014)

אולימפיאדת החורף ה-22 נערכה בין 7 בפברואר ל-23 בפברואר 2014 בסוצ'י שברוסיה. המשחקים התקיימו במתקני ספורט שהוקמו בעיר על חוף הים השחור ובאתר הסקי קרסנאיה פוליאנה שנמצא בהרי הקווקז, מרחק כ-50 קילומטר מלב העיר.
המשלחת הישראלית כללה 5 ספורטאים, שהתחרו בשלושה ענפים. בהחלקה אמנותית, אלכסיי ביצ'נקו סיים במקום ה-21, לאחר שהשיג 177.06 נקודות. יבגני קרסנופולסקי ואנדריאה דוידוביץ' התחרו בהחלקה אומנותית לזוגות. הם סיימו את התחרות במקום ה-15. בכך היו לזוג הישראלי הראשון בישראל שמגיע לשלב הגמר בתחרות לזוגות ספורטיביים בהחלקה אמנותית. בסקי אלפיני, וירג'יל ואן דה פוט היה אמור להתחרות בסלאלום וסלאלום ענק, אך נפצע בחימום שלפני תחרות הסלאלום ולא הופיע לתחרות. בהחלקה מהירה במסלול קצר, ולדיסלב ביקנוב התחרה בשלושה מקצים.
משחקי החורף האולימפיים > אולימפיאדת פיונגצ'אנג (2018)

אולימפיאדת החורף ה-23 נערכה בין 9 בפברואר ל-25 בפברואר 2018 בפיונגצ'אנג שבקוריאה הדרומית.
המשלחת הישראלית הייתה הגדולה ביותר בתולדות ההשתתפות הישראלית במשחקי החורף האולימפיים וכללה 10 ספורטאים.
משחקי החורף האולימפיים > אולימפיאדת בייג'ינג (2022)

אולימפיאדת החורף ה-24 נערכה בין ה-4 בפברואר ל-20 בפברואר 2022 בבייג'ינג שבסין, שהפכה לעיר הראשונה שארחה הן אולימפיאדת חורף והן אולימפיאדת קיץ, אותה אירחה ב-2008. אתר הסקי האולימפי מרוחק כ-200 ק"מ ממתקני הספורט בעיר.
אולימפיאדות החורף הבאות > אולימפיאדת מילאנו-קורטינה (2026)

אולימפיאדת החורף ה-25 תיערך ב-2026 במילאנו וקורטינה ד'אמפצו באיטליה. מילאנו תארח את טקס הפתיחה ואת מרבית ענפי ספורט האולמות כגון הוקי קרח, קרלינג והחלקה אמנותית על הקרח, בעוד קורטינה ד'אמפצו תארח את מרבית ענפי הסקי, חלקם באתרים שאירחו תחרויות גם באולימפיאדת החורף בקורטינה ד'אמפצו ב-1956. המרחק בין מילאנו לקורטינה ד'אמפצו הוא מעל 400 ק"מ, אך השימוש במתקנים קיימים הוזיל את ההצעה.
אולימפיאדות החורף הבאות > אולימפיאדת האלפים הצרפתיים (2030)

אולימפיאדת החורף ה-26 תיערך ב-2030 באלפים הצרפתיים. אתרי התחרויות יהיו בחבל פרובאנס-אלפ-קוט ד'אזור ובחבל אוברן-רון-אלפ.
אולימפיאדות החורף הבאות > אולימפיאדת סולט לייק סיטי (2034)

אולימפיאדת החורף ה-27 תיערך ב-2034 בסולט לייק סיטי, יוטה. העיר אירחה את אולימפיאדת החורף ב-2002.
סטטיסטיקות > משחקי החורף האולימפיים

| שנה | עיר מארחת | מדינה מארחת | נערך ב- | רכס ההרים עליו נערכו תחרויות הסקי | מדינות | משתתפים | תחרויות |
| --- | --- | --- | --- | --- | --- | --- | --- |
| 1924 | שאמוני | צרפת | 25 בינואר–5 בפברואר | הרי האלפים | 16 | 292 | 18 |
| 1928 | סנט מוריץ | שווייץ | 11–19 בפברואר | הרי האלפים | 25 | 464 | 14 |
| 1932 | לייק פלאסיד | ארצות הברית | 4–15 בפברואר | האדירונדאק (אנ') | 17 | 252 | 14 |
| 1936 | גרמיש-פרטנקירכן | גרמניה | 6–16 בפברואר | הרי האלפים | 28 | 668 | 17 |
| 1948 | סנט מוריץ | שווייץ | 30 בינואר – 8 בפברואר | הרי האלפים | 28 | 669 | 22 |
| 1952 | אוסלו | נורווגיה | 14–25 בפברואר | הרי סקנדינביה | 30 | 694 | 22 |
| 1956 | קורטינה ד'אמפצו | איטליה | 26 בינואר – 5 בפברואר | הרי האלפים | 32 | 820 | 24 |
| 1960 | סקוואוו ואלי | ארצות הברית | 18–28 בפברואר | סיירה נבאדה | 30 | 665 | 27 |
| 1964 | אינסברוק | אוסטריה | 29 בינואר – 9 בפברואר | הרי האלפים | 36 | 1,091 | 34 |
| 1968 | גרנובל | צרפת | 6–18 בפברואר | הרי האלפים | 37 | 1,158 | 35 |
| 1972 | סאפורו | יפן | 3–13 בפברואר | הר אינווה (אנ') | 35 | 1,006 | 35 |
| 1976 | אינסברוק | אוסטריה | 4–15 בפברואר | הרי האלפים | 37 | 1,123 | 37 |
| 1980 | לייק פלאסיד | ארצות הברית | 13–24 בפברואר | האדירונדאק (אנ') | 37 | 1,072 | 38 |
| 1984 | סרייבו | יוגוסלביה | 8–19 בפברואר | האלפים הדינריים | 49 | 1,274 | 39 |
| 1988 | קלגרי | קנדה | 13–28 בפברואר | הרי הרוקי | 57 | 1,423 | 46 |
| 1992 | אלברוויל | צרפת | 8–23 בפברואר | הרי האלפים | 64 | 1,801 | 57 |
| 1994 | לילהאמר | נורווגיה | 12–27 בפברואר | הרי סקנדינביה | 67 | 1,739 | 61 |
| 1998 | נאגנו | יפן | 7–22 בפברואר | האלפים היפניים | 72 | 2,302 | 68 |
| 2002 | סולט לייק סיטי | ארצות הברית | 8–24 בפברואר | הרי הרוקי | 77 | 2,399 | 78 |
| 2006 | טורינו | איטליה | 10–26 בפברואר | הרי האלפים | 80 | 2,633 | 84 |
| 2010 | ונקובר | קנדה | 12–28 בפברואר | הרי הרוקי | 82 | 2,500 | 86 |
| 2014 | סוצ'י | רוסיה | 7–23 בפברואר | הרי הקווקז | 87 | 2,900 | 98 |
| 2018 | פיונגצ'אנג | קוריאה הדרומית | 9–25 בפברואר | הרי טבק (אנ') | 92 | 2,922 | 102 |
| 2022 | בייג'ינג | סין | 4–20 בפברואר | הרי טאיחאנג | 91 | 2,897 | 109 |
| 2026 | מילאנו וקורטינה ד'אמפצו | איטליה | 6–22 בפברואר | הרי האלפים |  |  | 114 |
| 2030 | ניס והאלפים הצרפתיים | צרפת |  | הרי האלפים |  |  |  |
| 2034 | סולט לייק סיטי | ארצות הברית |  | הרי הרוקי |  |  |  |